ჯორჯ დე მორენშილდტი
ჯორჯ სერგიუს დე მორენშილდტი (ინგლ. George Sergius de Mohrenschildt, რუს. Георгий Сергеевич де Мореншильд; დ. 17 აპრილი, 1911 — გ. 29 მარტი, 1977) — ამერიკელი მენავთობე-გეოლოგი, ანტიკომუნისტი პოლიტიკური დევნილი, პროფესორი და დროდადრო ცენტრალური სადაზვერვო სააგენტოს (CIA) საველე აგენტი. დე მორენშილდტი, რომელიც 1961 წლის ოქტომბერში დალასის რაიონში გადავიდა საცხოვრებლად, ცნობილია იმით, რომ 1962 წლის ზაფხულში ლი ჰარვი ოსვალდს დაუმეგობრდა. უორენის კომისიისთვის ჯონ კენედის მკვლელობის საქმეზე დე მორენშილდტის ჩვენება ერთ-ერთი ყველაზე გრძელი იყო. მისი ჩვენებებისა და რამდენიმე წელში მისი გარდაცვალების შემდეგ, დე მორენშილდტი ჯონ კენედის მკვლელობასთან დაკავშირებით შეთქმულების თეორიებში პოპულარული ფიგურა გახდა. მაგალითად, ისინი, ვინც მკვლელობაზე პასუხისმგებლად შეერთებული შტატების ხელისუფლებას თვლის, დე მორენშილდტს მიიჩნევენ ოსვალდის კურატორად CIA-დან. მეორეს მხრივ, იონ მიჰაი პაჩეპა, კომუნისტური რუმინეთიდან მაღალი დონის დევნილი და დროდადრო CIA-ის თანამშრომელი, ამტკიცებდა, რომ დე მორენშილდტი, მიუხედავად მისი მტკიცებისა, რომ იყო რუსული თავადაზნაურობის შთამომავალი და ანტიკომუნისტი პოლიტიკური დევნილი წითელი ტერორის მიერ, სინამდვილეში იყო კგბ-ს პირველი მთავარი სამმართველოს არალეგალური საველე აგენტი, რომელიც დაკავებული იყო სამხედრო დაზვერვის ინფორმაციის შეგროვებით და მოქმედებდა როგორც ოსვალდის კურატორი საბჭოთა დაზვერვიდან.